ORDE do 22 de febreiro de 2008 pola que se establecen as bases reguladoras para a concesión de axudas para a prevención e defensa contra os incendios forestais en montes veciñais en man común e se convocan para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 03/03/2008

O Regulamento (CE) 1698/2005, do Consello, do 20 de setembro, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), que establece as normas que regulan estas axudas, así como os obxectivos aos cales debe contribuír a política de desenvolvemento rural, o contexto estratéxico, as prioridades e medidas de desenvolvemento rural e as normas relativas á cooperación, á programación, á avaliación e ao control, sobre a base das responsabilidades que comparten os Estados membros e a Comisión.
O Regulamento (CE) 1974/2006, da Comisión, do 15 de decembro de 2006, polo que se establecen disposicións de aplicación do Regulamento (CE) nº 1698/2005, do Consello, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader).
O Regulamento (CE) 1975/2006, da Comisión, do 7 de decembro, polo que se establecen disposicións de aplicación do Regulamento (CE) 1698/2005, do Consello, no que respecta á aplicación dos procedementos de control e a condicionalidade en relación coas medidas de axuda ao desenvolvemento rural.
O Decreto 562/2005, do 1 de decembro, establece a estrutura orgánica da Consellería do Medio Rural e do Fondo Galego de Garantía Agraria (Diario Oficial de Galicia nº 237, do 13 de decembro) e o Decreto 215/2004, do 23 de setembro, polo que se modifica o Decreto 23/2003, de 20 de xaneiro, polo que se fixa a estrutura orgánica dos departamentos da Xunta de Galicia, atendendo aos principios de eficacia, desconcentración e racionalización da organización administrativa.
A Lei 3/2007, do 9 de abril, de prevención e defensa contra incendios forestais de Galicia, e o Decreto 105/2006, do 22 de xuño, polo que se regulan as medidas relativas á prevención de incendios forestais, á protección dos asentamentos no medio rural e á regulación de aproveitamentos e repoboacións forestais.
A Lei 9/2007, do 13 de xuño, de subvencións de Galicia, que establece a regulación do réxime xurídico propio das subvencións cuxo establecemento e xestión corresponde á Administración da Comunidade Autónoma de Galicia, organismos e demais entidades vinculadas ou dependentes desta, así como tamén ás entidades locais de Galicia, incluídos os organismos e entidades dependentes delas. Esta lei aplícase con carácter supletorio respecto da normativa reguladora das subvencións financiadas pola Unión Europea.
A Orde do 31 de xullo de 2007 pola que se establecen os criterios para a xestión da biomasa vexetal.
A Consellería do Medio Rural é o órgano da Administración galega encargado de propor e executar as directrices xerais do Goberno no ámbito rural, que engloba as competencias en materia de agricultura, gandaría, montes e prevención e defensa dos incendios forestais, desenvolvemento rural e ordenación comarcal, estruturas rurais e industrias agroalimentarias, de acordo co establecido na Constitución española e no Estatuto de autonomía de Galicia.
A Lei 13/1989, do 10 de outubro, de montes veciñais en man común, establece no seu artigo 25 que a Consellería do Medio Rural lles dará aos montes veciñais en man común carácter preferente nas súas actuacións de fomento e mellora da produción agraria e na concesión de axudas para esta finalidade.
O espazo forestal forma parte indisoluble do espazo rural, e polo tanto non se pode concibir ningunha política forestal á marxe da poboación rural e dos seus intereses. A Consellería do Medio Rural, neste contexto, e co obxectivo primordial de contribuír á valorización do monte, implementa esta orde de axudas coa finalidade de incrementar a vinculación das comunidades de montes veciñais co seu monte mediante incentivos económicos que aumenten a participación desta poboación rural na actividade económica do sector forestal.
Por outra banda, esta incentivación na colaboración dos titulares de montes veciñais en man común na realización de traballos de silvicultura preventiva contribuirá a minorar as consecuencias e os impactos negativos que os incendios forestais poidan provocar sobre a capacidade potencial de desenvolvemento e produción destes montes, de grande importancia na nosa comunidade, onde supoñen aproximadamente un terzo da superficie forestal existente, e en conxunto sobre a fauna, a flora e a paisaxe de Galicia.
En consecuencia, de conformidade co previsto no artigo 30.1.3 do Estatuto de autonomía de Galicia, e no uso das facultades que me confiren a Lei 1/1983, do 22 de febreiro, reguladora da Xunta e do seu presidente, e demais normativa concorrente,
DISPOÑO:
Capítulo I
Disposicións xerais
Artigo 1º.-Obxecto.
1. Esta orde ten por obxecto establecer as bases reguladoras da concesión de axudas que os titulares de montes veciñais en man común e as súas agrupacións poderán percibir para a posta en marcha de actuacións preventivas recollidas na lexislación galega sobre incendios forestais e a súa convocatoria para o ano 2008, en réxime de concorrencia competitiva.
2. De acordo co devandito obxecto establécense tres liñas de axudas:
a) Liña I: subvencións para a realización de rozas manuais selectivas en montes veciñais en man común.
b) Liña II: subvencións para a xestión da biomasa nos montes veciñais en man común así como nas de vías e camiños forestais incluídos neles.
c) Liña III: subvencións para a construción de puntos de auga nos montes veciñais en man común.
Artigo 2º.-Ámbito de aplicación.
1. O disposto nesta orde será de aplicación aos montes veciñais en man común da Comunidade Autónoma de Galicia, excepto aqueles que estean consorciados coa Administración, salvo que solicitasen a rescisión do dito consorcio ou o seu paso a convenio con anterioridade á publicación desta orde.
Artigo 3º.-Beneficiarios.
1. Poderán ser beneficiarios destas axudas os titulares de montes veciñais en man común así como as súas agrupacións e mancomunidades, sempre que non incorran en ningunha das circunstancias recollidas no artigo 10.2º da Lei 9/2007, de subvencións de Galicia.
2. No caso de agrupacións, deberán facerse constar os compromisos de execución asumidos por cada membro da agrupación. Cando se trate de agrupacións sen personalidade, deberán facerse constar expresamente, tanto na solicitude coma na resolución de concesión, os compromisos de execución asumidos por cada membro da agrupación, así como a porcentaxe de axudas que percibirá cada un deles, que terán igualmente a consideración de beneficiarios. En calquera caso, deberá nomearse un representante ou apoderado único da agrupación, con poderes suficientes para cumprir as obrigas que, como beneficiario, lle corresponden á agrupación. Non se poderá disolver a agrupación ata que transcorra o prazo de prescrición previsto nos artigos 35 e 63 da Lei 9/2007.
Artigo 4º.-Superficies forestais mínimas para solicitar axudas.
1. Segundo a liña para a que se soliciten axudas, os requirimentos de superficie por expediente serán os seguintes:
a) Liña I:
1º A superficie forestal mínima por expediente para esta liña será de cincocentas hectáreas (500 ha). Para conseguir a superficie as CMVMC poderán formar unha agrupación, as cales terán que ser estremeiras ou pertencer a un mesmo distrito forestal e sempre localizarse nunha mesma provincia.
2º Excepcionalmente, no caso de que a CMVMC, mancomunidade ou algunha das CMVMC que integren a agrupación estivese localizada nalgún espazo declarado como zona de especial protección dos valores naturais, segundo o recollido no Decreto 72/2004, do 2 de abril, polo que se declaran determinados espazos como zonas de especial protección dos valores naturais (Diario Oficial de Galicia nº 69, do 12 de abril), a superficie mínima a que fai referencia o primeiro paragrafo sería de 200 ha.
b) Liñas II e III:
1º A superficie forestal mínima por expediente para estas liñas será de duascentas cincuenta hectáreas (250 ha). Para conseguir a superficie, as CMVMC poderán formar unha agrupación, as cales terán que ser estremeiras ou pertencer a un mesmo distrito forestal e sempre localizarse nunha mesma provincia.
2º Excepcionalmente, no caso de que a CMVMC, mancomunidade ou algunha das CMVMC que integren a agrupación estivese localizada nalgún espazo declarado como zona de especial protección dos valores naturais, segundo o recollido no Decreto 72/2004, do 2 de abril, polo que se declaran determinados espazos como zonas de especial protección dos valores naturais (Diario Oficial de Galicia nº 69, do 12 de abril), a superficie mínima a que fai referencia o primeiro paragrafo sería de 100 ha.
Artigo 5º.-Condicións xerais e técnicas do investimento.
1. Os interesados solicitarán a concesión das axudas baixo as seguintes condicións:
a) Deberán presentar a solicitude e o resto da documentación necesaria antes de comezar as obras, mercar os equipamentos ou comezar as construcións.
b) No caso de se conceder a subvención, o pagamento será satisfeito unha vez realizada a obra preventiva.
c) Cando as axudas consistan nunha porcentaxe do orzamento das actuacións preventivas ou subministracións, o total da axuda calcularase segundo o orzamento apreciado e aprobado pola Consellería do Medio Rural, segundo o disposto para cada liña de axudas nos capítulos II, III e IV desta orde. As cantidades xustificadas en concepto de IVE non serán subvencionables na medida en que sexan recuperables pola facenda pública.
d) Os solicitantes que resulten beneficiarios da liña I non poderán percibir subvencións para a liña II.
e) Para a liña I, será incompatible a solicitude de axuda por un mesmo solicitante, de forma individual e agrupada.
f) Para as liñas II e III, será incompatible a concesión de máis dunha axuda para a mesma actuación.
g) Todos os documentos descritivos das actuacións teñen que incluír como cartografía planos sobre mapas oficiais, preferentemente a escala 1:5.000 ou, no seu defecto, a escala 1:10.000. En caso de agrupacións, incluirase nos planos unha referencia que permita coñecer cal é a superficie con que participa cada monte veciñal da agrupación.
h) Farase constar nos documentos descritivos das actuacións se a superficie de actuación comprende zonas de protección lateral do Camiño de Santiago e solicitaráselle informe de forma interna, antes da aprobación da axuda, á Dirección Xeral de Patrimonio Cultural.
i) Farase constar nos documentos descritivos das actuacións se na superficie de actuación existen obxectos ou restos materiais que formen parte do Rexistro de Bens de Interese Cultural de Galicia e solicitaráselle informe de forma interna, antes da aprobación da axuda, á Dirección Xeral de Patrimonio Cultural.
j) Farase constar nos documentos descritivos das actuacións se a superficie de actuación se atopa dentro da Rede Natura 2000 e solicitaráselle informe de forma interna antes da aprobación da axuda, ao Servizo de Conservación da Natureza; en caso de que o antedito informe sexa desfavorable, non se admitirá a trámite a solicitude de axuda. Non se poderán realizar solicitudes de axuda sobre hábitats prioritarios.
k) O documento descritivo das actuacións deberá conter, como mínimo, o seguinte:
1º Estado legal dos predios obxecto de solicitude de axuda: superficie, localización, estremeiros, accesos...
2º Descrición das actuacións que se levarán a cabo.
3º Cartografía: planos sobre mapas oficiais e ficha Sixpac das parcelas en que se van realizar as actuacións.
4º Indicación de se os terreos se atopan en Rede Natura 2000, en zonas de protección lateral do Camiño de Santiago ou se existen obxectos ou restos materiais que formen parte do Rexistro de Bens de Interese Cultural de Galicia.
5º Orzamento.
l) Os puntos de auga que se instalen deberán ter xustificada a súa viabilidade e idoneidade, e deberán ter informe favorable do distrito forestal onde se vaian localizar; en caso de que o dito informe sexa desfavorable, non poderán ser obxecto de axuda.
ll) En zonas cun procedemento de concentración parcelaria en execución, soamente serán aprobables as axudas solicitadas en terreos en que o acordo de concentración parcelaria sexa firme.
m) Os terreos cun proceso iniciado de expropiación forzosa non se poderán beneficiar destas axudas.
Artigo 6º.-Solicitudes e prazo de presentación.
1. As solicitudes presentaranse preferentemente nos servizos de Prevención e Defensa contra Incendios Forestais das delegacións provinciais da Consellería do Medio Rural, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, segundo a redacción da Lei 4/1999, do 13 de xaneiro. Á solicitude xuntaráselle a documentación requirida no capítulo V, que está en función da liña de axuda solicitada. A solicitude non implica ningún dereito para o peticionario, mentres non exista resolución favorable.
2. Ás solicitudes dos interesados xuntaranse os documentos e as informacións determinados na convocatoria, salvo que os documentos exixidos xa estivesen en poder de calquera órgano da Administración actuante; neste caso o solicitante poderá acollerse ao establecido na letra f) do artigo 35 da Lei 30/1992, do 26 de novembro, de réxime xurídico das administracións públicas e do procedemento administrativo común, sempre que se faga constar a data e o órgano ou a dependencia en que foron presentados ou, se é o caso, emitidos, e cando non transcorresen máis de cinco anos desde a finalización do procedemento a que correspondan. Nos supostos de imposibilidade material de obter o documento, o órgano competente poderá requirirlle ao solicitante a súa presentación ou, no seu defecto, a acreditación por outros medios dos requisitos a que se refire o documento, con anterioridade á formulación da proposta de resolución.
3. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último do mes.
4. A presentación da solicitude de concesión de axuda ou subvención polo interesado comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
5. A Consellería do Medio Rural poderá solicitar dos peticionarios toda a información e xustificacións técnicas e económicas que considere necesarias, co obxecto de comprobar a realización das actuacións subvencionables e os custos derivados.
Artigo 7º.-Instrución e resolución de expedientes. Recursos administrativos.
1. Unha vez presentada a solicitude e o resto de documentación requirida no capítulo V, os servizos de Prevención e Defensa contra Incendios Forestais (en diante SPDCIF) revisarán a documentación e, no caso de que conteña defectos ou omisións, requirirán do solicitante a emenda dela, outorgándolle un prazo máximo e improrrogable de dez (10) días hábiles para facelo, con indicación de que, de non se facer así, será desestimada, logo de resolución neste sentido, a súa petición e, se arquivará o expediente sen máis trámite, para os efectos previstos no artigo 42 da Lei 30/1992.
2. O órgano competente para levar a cabo a tramitación desta orde de axudas é a Dirección Xeral de Montes e Industrias Forestais. Os servizos provinciais de Prevención e Defensa contra Incendios Forestais proporanlle ao órgano colexiado composto polo subdirector xeral de Defensa contra os Incendios Forestais, polo xefe do Servizo de Organización e Control de Medios e polo xefe da Sección de Coordinación e Organización, que actuará como secretario, a relación das solicitudes presentadas que cumpran todos os requisitos desta orde; o órgano colexiado valorará as solicitudes de axuda segundo os criterios de prioridade establecidos nesta orde para as distintas liñas e emitiralle un informe ao director xeral de Montes e Industrias Forestais que, pola súa vez, elevará a proposta de concesión ao conselleiro do Medio Rural.
3. O conselleiro do Medio Rural resolverá sobre a aprobación das axudas solicitadas en réxime de concorrencia competitiva axustándose aos principios de publicidade, concorrencia, obxectividade, transparencia, igualdade e non-discriminación.
4. A Consellería do Medio Rural comunicará no prazo máximo de seis meses, que se poderá ampliar segundo o indicado no artigo 49 da Lei 30/1992, a aprobación e contía das axudas ou a denegación razoada da solicitude.
5. No caso de non recaer resolución expresa nun prazo de seis meses a partir da data de entrada en vigor desta orde, o interesado poderá entender desestimada a súa solicitude sen prexuízo da obriga legal de resolver expresamente conforme o disposto nos artigos 42 e 44 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999. Estas resolucións serán notificadas a cada un dos solicitantes dentro do prazo dos dez (10) días seguintes ao da toma do acordo.
6. Notificada a resolución definitiva polo órgano competente, os interesados propostos como beneficiarios disporán dun prazo de dez días para a súa aceptación, transcorrido o cal sen que se producise manifestación expresa se entenderá tacitamente aceptada.
7. Contra a resolución aprobatoria ou denegatoria, que esgota a vía administrativa, poderase interpoñer recurso potestativo de reposición perante o conselleiro do Medio Rural, no prazo dun mes, que comezará a contar a partir do día seguinte ao da recepción da notificación da resolución, ou no prazo de tres meses desde que se entenda desestimada a solicitude por silencio administrativo; ou ben poderá ser impugnada directamente, perante o Tribunal Superior de Xustiza de Galicia, no prazo de dous meses, se a resolución fose expresa.
Artigo 8º.-Actividades subvencionables, importes, contías e criterios de selección.
1. As accións subvencionables, así como os importes e as porcentaxes máximas que se van subvencionar recóllense nos capítulos II, III e IV desta orde para cada liña de subvención.
2. A xestión desta subvención realizarase de acordo cos seguintes principios:
a) Publicidade, transparencia, concorrencia, obxectividade, igualdade e non-discriminación.
b) Eficacia no cumprimento dos obxectivos fixados pola Administración outorgante.
c) Eficiencia na asignación e utilización dos recursos públicos.
3. Os criterios específicos de valoración para a adxudicación de axudas das solicitudes recóllense igualmente nos capítulos II, III e IV para cada unha das liñas de subvención.
Artigo 9º.-Compromisos dos beneficiarios e coordinación co Servizo de Prevención e Defensa contra Incendios Forestais (SPDCIF).
1. Os medios humanos e materiais a que se refire esta orde, observarán o disposto no artigo 47 da Lei 10/2006, do 28 de abril, pola que se modifica a Lei 43/2003, do 21 de novembro, de montes.
2. As características do material e equipamento obxecto desta subvención supeditaranse á normativa comunitaria, nacional e autonómica, se a houber, en particular no referente aos EPI, ás directivas comunitarias, de acordo co Real decreto 1407/1992, do 20 de novembro, polo que se regulan as condicións de comercialización e libre circulación intracomunitaria dos equipos de protección individual (BOE nº 311, do 28 de decembro). Os EPI defínense segundo o artigo 2 do Real decreto 773/1997, do 30 de maio, sobre disposicións mínimas de seguridade e saúde relativas á utilización polos traballadores de EPI.
3. Na liña I, o beneficiario comunicará cunha antelación mínima de 48 horas ao SPDCIF os traballos que ten previsto desenvolver na semana seguinte e achegará ao SPDCIF, nos primeiros días do mes, a relación dos traballos executados no mes anterior. Deberá comunicar ao inicio das obras un teléfono de contacto do responsable da realización dos traballos.
4. Os puntos de auga deberanse manter operativos durante polo menos vinte (20) anos e manter o acceso libre para as tarefas de prevención e defensa contra incendios forestais.
5. O beneficiario comprométese en todo momento a lle facilitar as tarefas de inspección ao persoal adscrito á Consellería do Medio Rural.
Artigo 10º.-Subcontratación das actividades subvencionadas polos beneficiarios.
1. Para as liñas II e III, o beneficiario poderá subcontratar, total ou parcialmente, a actividade subvencionada. En relación coa subcontratación, observarase o disposto no artigo 27 da Lei 9/2007, de subvencións de Galicia.
2. Non se poderán subcontratar as actuacións preventivas incluídas na liña I.
Artigo 11º.-Execución da subvención.
1. Para as liñas I e II a actividade subvencionada comezará nun prazo máximo de quince (15) días naturais a partir da recepción da notificación de aprobación da subvención.
2. Notificarase expresamente o inicio da actividade ao SPDCIF para que leve a cabo a inspección correspondente o persoal do distrito forestal. Esta inspección será realizada no campo por dous funcionarios da Consellería do Medio Rural, para verificar:
a) Liña I: nesta inspección deberá verificarse que todos os conceptos subvencionados cumpren co estipulado nesta orde, comprobándose, entre outros, os seguintes aspectos:
1º Verificarase a conformidade de todos os conceptos subvencionados e que coinciden cos datos da resolución de concesión.
2º Verificaranse as superficies propostas de traballo e a súa viabilidade.
3º Comprobarase quen é o responsable da realización dos traballos e o seu número de teléfono de contacto, así como os nomes dos operarios que realizarán as accións subvencionadas.
4º Comprobarase que os operarios están equipados adecuadamente para o traballo que se vai realizar.
5º En caso de que se subvencionen rozadoiras, verificarase que son novas e que cumpren co estipulado na lexislación vixente e, en particular, co disposto nesta orde.
Esta inspección poderase realizar antes da resolución de concesión.
b) Liña II: as superficies propostas na solicitude e nos documentos descritivos e comprobar a viabilidade dos traballos. Esta inspección poderase realizar antes da resolución de concesión.
c) Liña III: comprobar a viabilidade dos traballos. Esta inspección terá que ser posterior á resolución de concesión e anterior ao inicio da obra.
3. Cando o importe do gasto subvencionable supere a contía de 30.000 euros no suposto de custo por execución de obra, o beneficiario deberá solicitar, como mínimo, tres ofertas de diferentes provedores, con carácter previo á contratación do compromiso para a prestación do servizo, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude da subvención. A elección entre as ofertas presentadas, que se deberán achegar na xustificación, ou, se é o caso, na solicitude da subvención, realizarase de conformidade con criterios de eficiencia e economía, e deberá xustificarse expresamente nunha memoria a elección cando non recaia na proposta económica máis vantaxosa.
4. A modificación do investimento deberá ser xustificada e exixirá autorización previa da Consellería do Medio Rural por proposta da Dirección Xeral de Montes e Industrias Forestais, logo da proposta dos SPDCIF, de conformidade co disposto no artigo 12 do Decreto 287/2000, do 21 de novembro.
5. Para a liña I, o beneficiario poderá solicitar a modificación da data de inicio dos traballos e, polo tanto, do seu remate, debidamente xustificada. Esta modificación, en ningún caso, será de máis de quince (15) días respecto á data de inicio reflectida no primeiro parágrafo deste artigo, e non poderá supoñer que as obras rematen máis alá do 15 de novembro. Esta modificación de datas deberase solicitar cunha antelación mínima dunha semana en relación co remate do prazo de inicio da operatividade.
6. Para as liñas II e III poderanse conceder prórrogas debidamente motivadas sempre que se soliciten cun mes de antelación ao remate do prazo para a execución dos traballos, e en ningún caso suporán rematar máis alá do 15 de outubro as obras previstas.
7. As modificacións de datas, así como as prórrogas, serán propostas polos SPDCIF, ao director xeral de Montes e Industrias Forestais, quen elevará a proposta ao conselleiro do Medio Rural que, pola súa vez, resolverá.
8. No caso de renuncia, despois de recibida a aprobación da subvención, deberá comunicarse por escrito á Consellería do Medio Rural.
Artigo 12º.-Responsabilidade.
1. A organización e materialización das actividades subvencionadas será responsabilidade exclusiva do beneficiario.
2. A actuación da Consellería do Medio Rural quedará limitada ao outorgamento da correspondente subvención e a garantir o cumprimento da normativa en materia de subvencións.
Artigo 13º.-Xustificacións.
1. O beneficiario deberá comunicar aos SPDCIF da Consellería do Medio Rural o remate das obras.
2. Na liña I o beneficiario disporá de quince (15) días naturais desde a finalización dos traballos para a presentación dos xustificantes das accións realizadas, obxecto da subvención, mentres que na liña II e III os traballos deberán estar rematados o 15 de setembro e xustificados como máis tarde o 30 de setembro do ano en curso, agás no caso de concesión de prórroga, que a xustificación rematará o 31 de outubro.
3. As xustificacións para o pagamento presentaranse preferentemente nos servizos de Prevención e Defensa contra Incendios Forestais das delegacións provinciais da Consellería do Medio Rural, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, segundo a redacción da Lei 4/1999, do 13 de xaneiro.
4. Considerarase gasto realizado o que foi efectivamente pagado.
5. Os gastos acreditaranse mediante facturas e demais documentos de valor probatorio equivalente con validez no tráfico xurídico mercantil ou con eficacia administrativa.
6. Non se poderá realizar o pagamento da subvención mentres o beneficiario non se atope ao día no cumprimento das súas obrigas tributarias e fronte á Seguridade Social e non teña pendente de pagamento ningunha outra débeda coa Administración pública da comunidade autónoma ou sexa debedor por resolución de procedencia de reintegro.
7. Así mesmo, deberase presentar unha declaración das axudas solicitadas, tanto as aprobadas como as pendentes de resolución, para esta mesma finalidade, das distintas administracións públicas competentes ou das entidades vinculadas ou dependentes delas.
8. A axuda definitiva será a resultante da comprobación final realizada por dous funcionarios da Consellería do Medio Rural, un deles distinto daqueles que realizaron a inspección en campo.
9. Coa comprobación final poderase modificar á baixa a cantidade aprobada inicialmente, no caso de que se realizase un menor número de unidades de obra das aprobadas. Esta comprobación final consistirá en:
a) Liña I: subvencións para a realización de rozas manuais selectivas en montes veciñais en man común.
Certificado emitido por técnicos competentes no cal se indique se as obras realizadas foron executadas conforme a solicitude e a memoria inicial ou modificada presentada polo beneficiario, especificando o número de hectáreas rozadas e a súa localización.
Con esta certificación poderase modificar á baixa a cantidade aprobada inicialmente, no caso de que se realice un número menor de unidades de obra das aprobadas.
b) Liña II: subvencións para a xestión da biomasa nos montes veciñais en man común así como nas de vías e camiños forestais incluídos neles.
Certificado emitido por técnicos competentes no cal se indique se as obras realizadas foron executadas conforme a solicitude e a memoria inicial ou modificada presentada polo beneficiario, especificando as hectáreas rozadas por tipo de actuación e a súa localización.
Con esta certificación poderase modificar á baixa a cantidade aprobada inicialmente, no caso de que se realice un número menor de unidades de obra das aprobadas.
c) Liña III: construción de puntos de auga.
Certificado emitido por técnicos competentes no cal se indique se os puntos de auga foron realizados conforme a solicitude e a memoria inicial ou modificada presentada polo beneficiario.
10. As reducións anteriores virán incrementadas gradualmente, nas liñas I e II, segundo o disposto no Regulamento 1975/2006, da Comisión, do seguinte xeito:
a) Se a solicitude de pagamento supera a certificación emitida polos técnicos competentes en máis dun 3%, pero é inferior ou igual ao 20%, procederá unha redución adicional do dobre da diferenza en exceso.
b) Se a solicitude de pagamento supera a certificación emitida polos técnicos competentes en máis dun 20%, non se concederá a axuda.
c) Se a solicitude de pagamento supera a certificación emitida polos técnicos competentes en máis dun 30%, o beneficiario quedará excluído da axuda á cal tería dereito durante o ano civil en cuestión.
d) Se a solicitude de pagamento supera a certificación emitida polos técnicos competentes en máis dun 50%, o beneficiario quedará excluído da axuda ata un importe igual á devandita diferenza.
Artigo 14º.-Reintegro.
1. Procederá o reintegro das cantidades percibidas e a exixencia do xuro de demora correspondente desde o momento do pagamento da subvención ata a data en que se acorde a procedencia do reintegro, nos seguintes casos:
a) Obtención da subvención falseando as condicións requiridas para iso ou ocultando aquelas que o impedisen.
b) Incumprimento total ou parcial do obxectivo, da actividade ou do proxecto, ou non-adopción do comportamento que fundamentan a concesión da subvención.
c) Incumprimento da obriga de xustificación ou a xustificación insuficiente, nos termos establecidos no artigo 28 da Lei 9/2007, de subvencións de Galicia.
d) Incumprimento da obriga de adoptar as medidas de difusión contidas na Lei 9/2007 e na lexislación europea.
e) Resistencia, escusa, obstrución ou negativa ás actuacións de comprobación e control financeiro previstas nos artigos 11 e 12 da Lei 9/2007, de subvencións de Galicia, así como o incumprimento das obrigas contables, rexistrais ou de conservación de documentos cando diso derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas, ou a concorrencia de subvencións, axudas, ingresos ou recursos para a mesma finalidade, procedentes de calquera Administración ou de entes públicos ou privados, estatais, da Unión Europea ou de organismos internacionais.
f) Incumprimento das obrigas impostas pola Administración, ás entidades colaboradoras e aos beneficiarios, así como dos compromisos por estes asumidos, con motivo da concesión da subvención, sempre que afecten ou se refiran ao modo en que se conseguen os obxectivos, se realiza a actividade, se executa o proxecto ou se adopta o comportamento que fundamenta a concesión da subvención.
g) Incumprimento das obrigas impostas pola Administración ás entidades colaboradoras e aos beneficiarios, así como dos compromisos por estes asumidos, con motivo da concesión da subvención, distintos dos anteriores, cando diso derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas, ou a concorrencia de subvencións, axudas, ingresos ou recursos para a mesma finalidade, procedentes de calquera Administración, ente público ou privado, estatal, da Unión Europea ou de organismos internacionais.
h) Adopción, en virtude do establecido nos artigos 87 a 89 do Tratado CE, dunha decisión da cal derive unha necesidade de reintegro.
i) Nos demais supostos recollidos na normativa reguladora da subvención.
2. Nestes casos, excepto nos de forza maior, procederá o reintegro da axuda percibida e dos xuros de demora devengados desde o seu pagamento, de acordo coa Lei de réxime financeiro e orzamentario da Xunta de Galicia.
3. Serán casos de forza maior, de conformidade co disposto no artigo 47 do Regulamento (CE) nº 1974/2006, da Comisión, do 18 de decembro de 2006:
a) Falecemento do beneficiario.
b) Incapacidade profesional de longa duración do beneficiario.
c) Expropiación dunha parte importante da explotación, se esta expropiación non era previsible o día en que se subscribiu o compromiso.
d) Calamidades naturais graves que afecten seriamente a superficie agrícola da expropiación.
4. A notificación dos casos de forza maior e as probas relativas a eles deberanse realizar por escrito e nun prazo de dez días hábiles, contados desde a data en que se produciu o caso de forza maior.
5. Así mesmo, procederase ao reintegro do exceso percibido nos supostos en que o importe da subvención, illadamente ou en concorrencia con subvencións ou axudas doutras administracións públicas ou outras entidades públicas ou privadas, nacionais ou internacionais, supere o custo da actividade que vai desenvolver o beneficiario ou, se é o caso, a porcentaxe máxima do investimento subvencionable que se estableza.
Artigo 15º.-Controis.
1. A Consellería do Medio Rural realizará os controis sobre o terreo, así como as comprobacións e inspeccións que considere oportunas coa finalidade de comprobar a veracidade dos datos e da documentación presentada, así como o lóxico seguimento e control das axudas concedidas.
2. O beneficiario someterase ás actuacións de comprobación e control financeiro dos investimentos subvencionados por parte da Consellería do Medio Rural, a Intervención Xeral da Comunidade Autónoma, o Consello de Contas e o Tribunal de Contas.
3. Seralles de aplicación ás axudas recollidas nesta orde e non se poderá efectuar ningún pagamento sen realizar o pertinente control sobre o terreo, de condicionalidade, así como o réxime de controis, reducións e exclusións reguladas no Regulamento (CE) 1975/2006 polo que se establecen disposicións de aplicación do Regulamento 1698/2005, do Consello, no que respecta á aplicación dos procedementos de control e condicionalidade en relación coas medidas de axuda ao desenvolvemento rural.
Artigo 16º.-Financiamento.
1. As axudas que deriven da aplicación desta orde financiaranse con cargo á aplicación orzamentaria 11.06.551B.770.0, código de proxecto 07.00.486 Subvencións e investimentos en materia de prevención de incendios, cofinanciado pola Unión Europea a través do Fondo Europeo Agrícola de Desenvolvemento Rural (Feader), nunha porcentaxe do 57,56% respecto ao gasto público total.
2. O orzamento desta orde é de dous millóns oitocentos cincuenta e sete mil cento corenta e tres euros (2.857.143 euros), repartidos do seguinte xeito:
a) Liña I: dotada cun total de un millón setecentos mil euros (1.700.000 euros).
b) Liña II: dotada cun total de novecentos sesenta e cinco mil cento corenta e tres euros (965.143 euros).
c) Liña III: dotada cun total de cento noventa e dous mil euros (192.000 euros).
3. A Consellería do Medio Rural, chegado o caso, poderá aumentar o orzamento dispoñible para o financiamento desta orde, sempre e cando existan dispoñibilidades orzamentarias.
4. No caso de que quedasen remanentes de crédito destinados ao financiamento dunha liña de axudas, tales remanentes poderán ser destinados ao financiamento das outras liñas de axuda.
Artigo 17º.-Modificación da resolución de concesión.
1. Toda alteración das condicións tidas en conta para a concesión da subvención, e en todo caso, a obtención concorrente doutras achegas, poderá dar lugar á modificación da resolución de concesión, consonte o disposto no artigo 17.4º da Lei 9/2007, de subvencións de Galicia.
Artigo 18º.-Obrigas dos beneficiarios.
1. Son obrigas dos beneficiarios:
a) Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións.
b) Xustificar ante o órgano concedente o cumprimento dos requisitos e das condicións, así como a realización da actividade e o cumprimento da finalidade que determine a concesión ou o gozo da subvención.
c) Someterse ás actuacións de comprobación, que efectuará o órgano concedente ou a entidade colaboradora, se é o caso, así como a calquera outra actuación, sexa de comprobación ou de control financeiro, que poidan realizar os órganos de control competentes, tanto autonómicos coma estatais ou comunitarios, para o que se achegará canta información lle sexa requirida no exercicio das actuacións anteriores.
d) Comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas, así como a modificación das circunstancias que fundamentasen a concesión da subvención.
Esta comunicación deberá efectuarse no momento en que se coñeza e, en todo caso, con anterioridade á xustificación da aplicación dada aos fondos percibidos.
e) Acreditar, con anterioridade a que se dite a proposta de resolución de concesión, que se encontra ao día no cumprimento das súas obrigas tributarias e fronte á Seguridade Social e que non ten pendente de pagamento ningunha outra débeda coa Administración pública da comunidade autónoma, na forma que se determine regulamentariamente, e sen prexuízo do establecido na disposición adicional décimo oitava da Lei 30/1992, do 26 de novembro, de réxime xurídico das administracións públicas e do procedemento administrativo común.
f) Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, así como cantos estados contables e rexistros específicos sexan exixidos polas bases reguladoras das subvencións, coa finalidade de garantir o axeitado exercicio das facultades de comprobación e control.
g) Conservar os documentos xustificativos da aplicación dos fondos recibidos, incluídos os documentos electrónicos, mentres poidan ser obxecto das actuacións de comprobación e control.
h) Adoptar as medidas de difusión contidas no punto 3 do artigo 15 da Lei 9/2007, de subvencións de Galicia.
i) Proceder ao reintegro dos fondos percibidos nos supostos previstos no artigo 33 da Lei de subvencións de Galicia.
Artigo 19º.-Infraccións e sancións.
1. En materia de infraccións e sancións será de aplicación o disposto na Lei 9/2007, do 13 de xuño, de subvencións de Galicia.
Artigo 20º.-Medidas informativas e publicitarias.
1. Conforme o establecido no artigo 58 e no anexo VI do Regulamento (CE) 1974/2006, o beneficiario das axudas deberá cumprir coa normativa sobre información e publicidade das axudas do Feader indicadas no anexo VI do referido regulamento. En particular, no caso de investimentos subvencionados cun custo total superior a 50.000 euros, o beneficiario deberá colocar unha placa explicativa na cal figurará unha descrición do proxecto así como a bandeira europea e o lema Fondo Europeo Agrícola de Desenvolvemento Rural: Europa inviste nas zonas rurais.
2. O cartel identificativo será segundo o modelo indicado no anexo X.
Capítulo II
Subvención para a realización de rozas manuais selectivas en montes veciñais en man común
Artigo 21º.-Actividades subvencionables.
1. Subvencionaranse nesta liña os traballos de silvicultura preventiva consistentes na realización de rozas manuais selectivas para o mantemento de devasas nos montes veciñais en man común, coa finalidade de reducir a carga de combustible presente no monte e crear zonas de descontinuidade, contribuíndo así a diminuír o risco de propagación de incendios forestais e a minimizar os danos causados por estes sinistros, en caso de se producir. Estes traballos realizaranse sempre dentro do ámbito territorial do monte ou montes para os cales o beneficiario solicite a axuda.
2. A planificación destes labores corresponderalle á entidade beneficiaria das axudas en coordinación co SPDCIF. Os traballos que se vai desenvolver axustaranse ás seguintes condicións:
a) Os traballos desenvolveranse nun mínimo de tres meses, preferentemente nos meses de xuño, xullo e agosto, e poderanse prolongar ata un máximo de cinco meses.
b) Deberán rozarse un mínimo de 4 ha/mes.
c) Os restos procedentes destes traballos serán triturados mecanicamente. No caso de que a mecanización non fose tecnicamente posible, poderán quedar acordoados ou ser eliminados mediante queima, para a que cómpre solicitar a correspondente autorización.
3. Dentro desta liña subvencionaranse as seguintes accións e subministracións:
a) Rozas manuais selectivas para o mantemento de devasas.
Esta acción é obrigatorio solicitala e ser adxudicatario dela para poder optar ao resto de accións ou subministracións desta liña.
O máximo número de hectáreas que se poderán subvencionar será de:
-45 hectáreas para CMVMC, mancomunidades ou agrupacións de CMVMC de menos de 1.000 ha, a razón dun máximo de 9 ha/mes.
-90 hectáreas para CMVMC, mancomunidades ou agrupacións de CMVMC de polo menos 1.000 ha, a razón dun máximo de 18 ha/mes.
Soamente se poderán solicitar actuacións para meses completos: 3, 4 ou 5 meses.
b) Adquisición de ferramentas de prevención (rozadoira manual): coas características mínimas que se detallan no anexo XI. Subvencionaranse un máximo de dúas unidades por expediente.
c) Compra de ferramentas para a prevención de incendios e material de equipo. Subvencionaranse un máximo de sete unidades por expediente.
d) Adquisición de vestiario de traballo. Subvencionaranse un máximo de sete unidades por expediente.
e) Adquisición de caixa de primeiros auxilios. Subvencionaranse un máximo de dúas unidades por expediente.
Artigo 22º.-Importes e porcentaxes máximas das axudas.
A contía das axudas estará condicionada, en todo caso, á existencia de dispoñibilidades orzamentarias.
Os prezos que se reflicten na seguinte táboa son indicativos para o titular da solicitude e obrigatorios como tope máximo na aplicación polos SPDCIF para a aprobación dos orzamentos.
Ver referencia pdf "04400D013P013.PDF"
Artigo 23º.-Criterios de selección.
1. A concesión das axudas axustarase aos principios xerais recollidos no artigo 5 da Lei 9/2007, de subvencións de Galicia.
2. As unidades de actuación preventiva subvencionadas complementarán os labores de vixilancia e prevención desenvolvidos polos medios propios dos SPDCIF, de xeito que se reforcen e se estendan as accións preventivas o máximo posible no territorio. Estes requisitos fan necesario establecer unha asignación territorial destes medios de xeito que se consiga unha concentración de esforzos e unha acción de conxunto no territorio de toda a comunidade.
3. Atenderanse as solicitudes de maior a menor puntuación ata acadar o orzamento asignado para esta liña, segundo o baremo seguinte:
a) Superficie de actuación consolidada pola constitución dunha unidade de xestión forestal (UXFOR) da Lei 3/2007, do 9 de abril, de prevención e defensa contra os incendios forestais de Galicia: 2,5 puntos.
b) Expedientes con montes veciñais situados en concellos incluídos en espazos declarados zonas de especial protección dos valores naturais: 1 punto.
Véxase o Decreto 72/2004, do 2 de abril, polo que se declaran determinados espazos como zonas de especial protección dos valores naturais (Diario Oficial de Galicia nº 69, do 12 de abril).
c) Número de comunidades que integran a agrupación, puntuación:
Dúas comunidades: 0,20 puntos.
Tres comunidades: 0,45 puntos
Catro comunidades: 0,75 puntos
Cinco ou máis comunidades: 1 punto
d) Superficie total da CMVMC, agrupacións de CMVMC ou mancomunidades:
Desde 750 ata 1.250 ha: 1 punto.
Máis de 1.250 ha: 2 puntos.
Máis de 2.000 ha: 3 puntos.
e) Período de traballo solicitado pola mancomunidade, comunidade ou agrupación de montes veciñais que solicitasen axuda ao abeiro desta orde:
Tres meses de traballo: 1 puntos.
Catro meses de traballo: 2 puntos.
Cinco meses de traballo: 3 puntos.
f) Expedientes que inclúan algún monte con instrumento de planificación forestal (proxecto de ordenación ou plan técnico) aprobado e inscrito no rexistro da Dirección Xeral de Montes e Industrias Forestais: 1 punto.
g) Expedientes que inclúan algún monte certificado conforme o Sistema de Xestión Forestal Sustentable da Xunta de Galicia: 1 punto.
h) Valoración, pola Dirección Xeral de Montes e Industrias Forestais, da axeitada distribución territorial dos traballos: ata 2 puntos.
4. Para todos os casos, de existir empate prevalecerá a maior puntuación obtida no punto h). De continuar este será preferente a maior puntuación obtida nos puntos a), b), c), d), e), f) e g) sucesivamente.
Capítulo III
Subvención para a xestión da biomasa nos montes veciñais en man común así como nas de vías e camiños forestais incluídos neles
Artigo 24º.-Actividades subvencionables.
1. A xestión da biomasa existente nos terreos forestais e nas zonas de influencia forestal é realizada a través de faixas e de parcelas, situadas en lugares estratéxicos, onde se procede á modificación ou á remoción total ou parcial da biomasa presente.
2. Os plans de prevención e defensa contra os incendios forestais de distrito conteñen as accións necesarias para a defensa contra os incendios forestais e, máis alá das accións de prevención e outras medidas previstas en materia de emerxencias, inclúen a previsión e a programación integrada das intervencións das diferentes entidades implicadas no operativo contra incendios forestais.
3. Todas as iniciativas particulares de prevención e defensa deben estar articuladas e encadradas nos plans de prevención e defensa contra os incendios forestais de distrito; polo tanto, as actividades que se van subvencionar, incluídas nesta liña, deben estar sempre de acordo co previsto no devandito plan de prevención.
4. As actividades que se van subvencionar nesta liña incluiranse dentro das redes de defensa contra os incendios forestais do distrito e, máis concretamente, referiranse a actuacións nas redes de faixas de xestión da biomasa, é dicir, no conxunto de parcelas lineais do territorio estratexicamente localizadas, onde se garante o control e a eliminación total ou parcial da biomasa forestal, mediante técnicas silvícolas axeitadas, co obxectivo principal de reducir o risco de incendio. Dous tipos de actuacións:
a) Rozas mecanizadas en devasas: actuacións para reducir a biomasa e inflamabilidade da vexetación natural de xeito que se consigan estruturas de masa con maior resistencia á propagación do lume.
b) Faixas auxiliares: actuacións para xestionar a biomasa vexetal nas vías e camiños forestais, no estrato arbustivo e subarbustivo, nos dous metros desde a aresta exterior da vía ou camiño, tendo en conta os criterios para a xestión de biomasa vexetal establecidos pola Orde do 31 de xullo de 2007, da Consellería do Medio Rural.
Artigo 25º.-Importes e porcentaxes máximas das axudas.
1. A contía das axudas estará condicionada, en todo caso, á existencia de dispoñibilidades orzamentarias.
2. A subvención mínima será de tres mil douscentos euros (3.200 euros) e a máxima de seis mil catrocentos euros (6.400 euros) por beneficiario.
3. Os prezos que se reflicten na seguinte táboa son indicativos para o titular da solicitude e obrigatorios como tope máximo na aplicación polos SPDCIF para a aprobación dos orzamentos.
Ver referencia pdf "04400D013P013.PDF"
Artigo 26º.-Criterios de selección.
1. A concesión das axudas axustarase aos principios xerais recollidos no artigo 5 da Lei 9/2007, de subvencións de Galicia.
2. Os traballos de xestión da biomasa que se van desenvolver deberán complementar os labores desenvolvidos polos medios propios dos SPDCIF, de xeito que se acade unha acción conxunta e integrada no territorio.
3. Atenderanse as solicitudes de maior a menor puntuación ata acadar o orzamento asignado para esta liña, segundo o baremo seguinte:
a) Superficie de actuación consolidada pola constitución dunha unidade de xestión forestal (UXFOR) da Lei 3/2007, do 9 de abril, de prevención e defensa contra os incendios forestais de Galicia: 2,5 puntos.
b) Superficie total da CMVMC, agrupacións de CMVMC ou mancomunidades:
Desde 500 ata 750 ha: 1 punto.
Máis de 750 ha: 2 puntos.
Máis de 1.000 ha: 3 puntos.
c) Expedientes que inclúan algún monte certificado conforme o Sistema de Xestión Forestal Sustentable da Xunta de Galicia: 2 puntos.
d) Número de comunidades que integran a agrupación, puntuación:
Dúas comunidades: 0,20 puntos.
Tres comunidades: 0,45 puntos.
Catro comunidades: 0,75 puntos.
Cinco ou máis comunidades: 1 punto.
e) Expedientes con montes veciñais situados en concellos incluídos en espazos declarados zonas de especial protección dos valores naturais: 1 punto.
Véxase o Decreto 72/2004, do 2 de abril, polo que se declaran determinados espazos como zonas de especial protección dos valores naturais (Diario Oficial de Galicia nº 69, do 12 de abril).
f) Expedientes que inclúan algún monte con instrumento de planificación forestal (proxecto de ordenación ou plan técnico) aprobado e inscrito no rexistro da Dirección Xeral de Montes e Industrias Forestais: 1 punto.
g) Valoración, pola Dirección Xeral de Montes e Industrias Forestais, da distribución dos traballos preventivos axeitadamente e conforme a planificación preventiva establecida: ata 1,5 puntos.
4. Para todos os casos, de existir empate prevalecerá a maior puntuación obtida no punto g), e de continuar este, será preferente a maior puntuación obtida nos puntos a), b), c), d), e) e f) sucesivamente.
Capítulo IV
Construción de puntos de auga
Artigo 27º.-Actividades subvencionables.
1. Os puntos de auga integran as redes de defensa contra incendios forestais dos distritos.
2. Subvencionarase a construción de puntos de auga para a prevención e defensa contra os incendios forestais, que se situarán en zonas estratéxicas para a defensa dos núcleos de poboación e das masas forestais, cunha orografía axeitada para a actuación dos medios do SPDCIF e garantindo a actuación rápida destes.
3. Os puntos de auga deberán cumprir, polo menos, coas seguintes premisas:
a) Terán dispositivos para a carga de vehículos motobomba do SPDCIF.
b) Levarán peche perimetral de seguridade e protección.
c) As súas dimensións mínimas orientativas serán de 8x8x2,5 m.
d) Terán unha zona perimetral de, polo menos, 15 m libres de vexetación arbórea e arbustiva.
4. Ademais, o beneficiario deberá manter operativos para a prevención e defensa contra os incendios forestais estas infraestruturas durante cando menos vinte (20) anos, polo que deberá garantir:
a) Un acceso axeitado a eles dos medios do SPDCIF.
b) Un caudal continuo e suficiente.
c) Un baleirado do depósito axeitado.
d) Manterán a zona perimetral libre de vexetación arbórea e arbustiva.
5. O uso principal destas construcións estará vinculado á prevención de incendios, sen prexuízo de que o beneficiario poida dedicalos a outros usos sempre que sexan compatibles co anterior.
Artigo 28º.-Importes e porcentaxes máximas das axudas.
1. A contía das axudas estará condicionada, en todo caso, á existencia de dispoñibilidades orzamentarias.
2. Os prezos que se reflicten na seguinte táboa son indicativos para o titular da solicitude e obrigatorios como tope máximo na aplicación polos SPDCIF para a aprobación dos orzamentos.
Ver referencia pdf "04400D013P013.PDF"
Artigo 29º-Criterios de selección.
1. A concesión das axudas axustarase aos principios xerais recollidos no artigo 5 da Lei 9/2007, de subvencións de Galicia.
2. Os puntos de auga deberanse situar estratexicamente no territorio de Galicia complementando as infraestruturas deste tipo do SPDCIF de xeito que se garanta unha actuación o máis eficiente dos medios.
3. Atenderanse as solicitudes de maior a menor puntuación ata acadar o orzamento asignado para esta liña, segundo o baremo seguinte:
a) Superficie de actuación consolidada pola constitución dunha unidade de xestión forestal da Lei 3/2007, do 9 de abril, de prevención e defensa contra os incendios forestais de Galicia: 2,5 puntos.
b) Superficie total da CMVMC, agrupacións de CMVMC ou mancomunidades:
Desde 500 ata 750 ha: 1 punto.
Máis de 750: 2 puntos.
Máis de 1.000 ha: 3 puntos.
c) Expedientes con algún monte certificado conforme o Sistema de Xestión Forestal Sustentable da Xunta de Galicia: 2 puntos.
d) Número de comunidades que integran a agrupación, puntuación:
Dúas comunidades: 0,20 puntos.
Tres comunidades: 0,45 puntos.
Catro comunidades: 0,75 puntos.
Cinco ou máis comunidades: 1 punto.
e) Expedientes con montes veciñais situados en concellos incluídos en espazos declarados zonas de especial protección dos valores naturais: 1 punto.
Véxase o Decreto 72/2004, do 2 de abril, polo que se declaran determinados espazos como zonas de especial protección dos valores naturais (Diario Oficial de Galicia nº 69, do 12 de abril).
f) Expedientes que inclúan algún monte con instrumento de planificación forestal (proxecto de ordenación ou plan técnico) aprobado e inscrito no rexistro da Dirección Xeral de Montes e Industrias Forestais: 1 punto.
g) Valoración, pola Dirección Xeral de Montes e Industrias Forestais, da localización do punto de auga: ata 1,5 puntos.
4. Para todos os casos, de existir empate prevalecerá a maior puntuación obtida no punto g), e de continuar este será preferente a maior puntuación obtida nos puntos a), b), c), d), e) e f) sucesivamente.
Capítulo V
Artigo 30º.-Documentación.
1. As CMVMC deberán estar legalmente constituídas e regulamentariamente inscritas no Rexistro Provincial de Montes Veciñais en Man Común, de acordo co disposto no artigo 57 do Decreto 260/1992, do 4 de setembro, para poder acceder a estas axudas.
2. Subvención para a realización de rozas manuais selectivas en montes veciñais en man común.
a) Solicitude segundo o anexo I. O solicitante deberá ser a CMVMC, a través do seu representante legal (presidente da CMVMC).
b) Valoración económica das actuacións solicitadas segundo anexo II
c) Fotocopia do CIF da CMVMC (en caso de agrupación, de todas as comunidades que a integran) ou mancomunidade; e o DNI do representante legal.
d) Certificación bancaria da CMVMC ou mancomunidade titular do terreo. No caso de agrupacións, deberán ser titulares conxuntos todas as CMVMC que formen parte da agrupación. Nas agrupacións permítese a sinatura mancomunada da conta bancaria nun membro da agrupación.
e) Certificado tomado en asemblea xeral, asinado polo secretario, conforme autorizan o solicitante para pedir axudas á Consellería do Medio Rural, para a execución das accións obxecto da solicitude.
f) Datos dos montes obxecto da subvención, segundo o anexo VII.
g) Para as agrupacións: acordo dos titulares dos terreos forestais para a designación dun solicitante-representante para efectos de tramitación da axuda, segundo o anexo VIII.
h) Declaración das axudas solicitadas, tanto as aprobadas como as pendentes de resolución, para esta mesma finalidade, das distintas administracións públicas competentes ou das entidades vinculadas ou dependentes delas, ou anexo IX debidamente asinado. No caso de agrupacións, cada CMVMC que a integre, deberá presentar unha declaración de axudas.
i) Documento descritivo das actuacións.
3. Subvención para a xestión da biomasa nos montes veciñais en man común así como nas de vías e camiños forestais incluídos neles.
a) Solicitude segundo o anexo III. O solicitante deberá ser a CMVMC, a través do seu representante legal (presidente da CMVMC).
b) Valoración económica das actuacións solicitadas segundo o anexo IV.
c) Fotocopia do CIF da CMVMC (en caso de agrupación, de todas as comunidades que a integran) ou mancomunidade, e o DNI do representante legal.
d) Certificación bancaria da CMVMC ou mancomunidade titular do terreo. No caso de agrupacións, deberán ser titulares conxuntos todos as CMVMC que formen parte da agrupación. Nas agrupacións permítese a sinatura mancomunada da conta bancaria nun membro da agrupación.
e) Certificado tomado en asemblea xeral, asinado polo secretario, conforme autorizan o solicitante para pedir axudas á Consellería do Medio Rural, para a execución das accións obxecto da solicitude.
f) Datos dos montes obxecto da subvención, segundo o anexo VII.
g) Para as agrupacións: acordo dos titulares dos terreos forestais para a designación dun solicitante-representante para efectos de tramitación da axuda, segundo o anexo VIII.
h) Declaración das axudas solicitadas, tanto as aprobadas como as pendentes de resolución, para esta mesma finalidade, das distintas administracións públicas competentes ou das entidades vinculadas ou dependentes delas, ou anexo IX debidamente asinado (no caso de agrupacións, cada CMVMC que a integre, deberá presentar unha declaración de axudas.
i) Documento descritivo das actuacións.
4. Subvencións para a construción de puntos de auga nos montes veciñais en man común.
a) Solicitude segundo o anexo V. O solicitante deberá ser a CMVMC, a través do seu representante legal (presidente da CMVMC).
b) Valoración económica das actuacións solicitadas segundo o anexo VI.
c) Fotocopia do CIF da CMVMC (en caso de agrupación, de todas as comunidades que a integran) ou mancomunidade; e o DNI do representante legal.
d) Certificación bancaria da CMVMC ou mancomunidade titular do terreo. No caso de agrupacións deberán ser titulares conxuntos todos as CMVMC que formen parte da agrupación. Nas agrupacións permítese a sinatura mancomunada da conta bancaria nun membro da agrupación.
e) Certificado tomado en asemblea xeral, asinado polo secretario, conforme autorizan ao solicitante para pedir axudas á Consellaría do Medio Rural, para a execución das accións obxecto da solicitude.
f) Datos dos montes obxecto da subvención, segundo o anexo VII.
g) Para as agrupacións: acordo dos titulares dos terreos forestais para a designación dun solicitante-representante para efectos de tramitación da axuda, segundo o anexo VIII.
h) Declaración das axudas solicitadas, tanto as aprobadas como as pendentes de resolución, para esta mesma finalidade, das distintas administracións públicas competentes ou das entidades vinculadas ou dependentes delas, ou anexo IX debidamente asinado. No caso de agrupacións, cada CMVMC que a integre, deberá presentar unha declaración de axudas.
i) Documento descritivo das actuacións.
Disposicións adicionais
Primeira.-As axudas contidas nesta orde son incompatibles con outras subvencións de calquera Administración pública e con calquera outro réxime de axudas comunitarias para a mesma finalidade.
Segunda.-O beneficiario deberá destinar os bens ao fin concreto para o que se concedeu durante un período mínimo de cinco anos.
Terceira.-Nos aspectos non previstos nesta orde obsrvarase o disposto na Lei 9/2007, de subvencións de Galicia; no Regulamento (CE) 1698/2005, do Consello, do 20 de setembro, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader); no Regulamento (CE) 1974/2006, da Comisión, do 15 de decembro de 2006, polo que se establecen disposicións de aplicación do Regulamento (CE) nº 1698/2005, e no Regulamento (CE) 1975/2006, da Comisión, do 7 de decembro, polo que se establecen disposicións de aplicación do Regulamento (CE) 1698/2005, do Consello, no que respecta á aplicación dos procedementos de control e á condicionalidade en relación coas medidas de axuda ao desenvolvemento rural.
Cuarta.-De conformidade co disposto no artigo 15 da Lei 9/2007, de subvencións de Galicia, os órganos administrativos concedentes publicarán, no Diario Oficial de Galicia, as subvencións concedidas con expresión da convocatoria, o programa e crédito orzamentario ao cal se imputen, o beneficiario, a cantidade concedida e a finalidade ou as finalidades da subvención.
Tamén o farán na correspondente páxina web oficial nos termos previstos no artigo 13.4º da Lei 4/2006, do 30 de xuño, de transparencia e boas prácticas na Administración pública galega, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na cita páxina web.
De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Quinta.-Esta orde atópase incluída no Plan de Desenvolvemento Rural Galego e quedan, polo tanto, suxeita á aprobación pola UE e ás posibles observacións ou modificacións derivadas de tal pronunciamento.
Disposicións derradeiras
Primeira.-Facúltase o director xeral de Montes e Industrias Forestais para ditar todas as disposicións complementarias, dentro do ámbito das súas competencias, para a aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de febreiro de 2008.
Alfredo Suárez Canal
Conselleiro do Medio Rural
Ver referencia pdf "04400D013P013.PDF"
ANEXO XI
Definición e características técnicas mínimas que deberán cumprir as rozadoiras manuais
1. Definición:
Ferramenta motorizada cortante, consistente nunha serra circular inserida no extremo dunha barra ou lanza conectada a un motor. A barra é dirixida por un manillar ergonómico que posibilita o traballo do corpo en posición  vertical.
2. Bases técnicas:
As rozadoiras manuais que se desexen adquirir serán novas, de recente fabricación, de tipo moderno e de primeira calidade.
Dado que este material se utilizará en duras condicións de traballo, as súas características básicas serán tales que reúnan unhas condicións de robustez, lixeireza, facilidade de manexo, conservación e mantemento que aseguren a máxima efectividade e duración do equipamento.
2.1. Características técnicas do material:
Basicamente, o aparello estará constituído por un motor de dous ou de catro tempos, cun sistema antivibración que reduza a transmisión de vibracións orixinadas polo motor e pola ferramenta de corte en movemento e un sistema de acendido que garante un arranque fiable e un funcionamento do motor sen avarías.
Datos técnicos:
-Cilindrada mínima de 45  cc.
-Potencia mínima de 2,7 cv.
2.2. Grupo motor:
Estarán dotados dun motor de explosión de 2 ou de 4 tempos, cun sistema de filtros de aire que alongue os intervalos de limpeza e ofreza unha protección fiable do motor.
Prestaráselle especial atención á relación peso/potencia.
2.3. Carburación:
Estará provisto dun carburador que sexa insensible a calquera posición de traballo con bomba de combustible incorporada.
2.4. Sistema eléctrico:
O sistema de acendido electrónico garantirá un arranque fiable e un funcionamento do motor sen avarías.
2.5. Silencioso:
Constarán dun silencioso adecuado para este tipo de motores de elevado número de rpm, e deberá especificarse na oferta o nivel de ruído que alcanza co motor a plena carga.
2.6. Refrixeración:
A refrixeración realizarase por circulación forzada de aire por medio de turbina, orientándose o fluxo sobre as aletas do cilindro e culata por medio de carenado; a toma de aire estará protexida por reixa.
2.7. Depósito de combustible:
Posuirá un depósito de combustible de fácil enchedura dotado de válvula de aireación e antiderramamento, e será transparente para poder controlar o nivel de consumo. O depósito situarase preferentemente diante do motor para ter un centro de gravidade optimizado e posuír maior confort ergonómico. O filtro de toma será de feltro ou outro material que permita unha longa duración del e de fácil extracción e substitución.
No seu conxunto, estará debidamente illado da calor irradiada polo motor. Preferiranse aqueles equipamentos que precisen gasolina sen chumbo para protexer o ambiente e, ademais, non necesiten ser alimentados con mesturas de gasolina de octanaxe alta.
2.8. Arranque:
O arranque será manual por cable ou electrónico.
2.9. Embrague:
O dispositivo de embrague será automático, de tipo centrífugo e de longa duración; estará debidamente protexido contra a entrada de graxas, aceites e mestura de combustible vertido.
2.10. Accesorios de corte:
A rozadoira manual virá provista dunha caixa redutora na cal se poderán inserir os distintos elementos de corte. Serán facilmente substituíbles e disporase de ferramentas necesarias para realizar este recambio.
Os elementos de corte estarán homologados para a utilización de coitelas para triturar.
2.11. Proteccións:
Valoraranse especialmente aqueles dispositivos dos cales veñan dotadas, como protectores para accesorios de corte así como o número e tipo de recambios que se entreguen con cada unidade.
2.12. Material:
Cada unidade virá dotada, como mínimo, de:
1 libro de instrucións de uso, mantemento e pezas de recambio.
1 xogo de ferramentas básicas de mantemento.
2 accesorios de corte para matogueiras e un para cortar arbustos e árbores delgadas.
1 arnés co seu cinto de porte e o seu desconector de emerxencia.